KOMISIJOS REGLAMENTAS (EB) Nr. 170/2005
2005 m. sausio 31 d.
nustatantis pagalbos už perdirbimui skirtus pomidorus dydį 2005-2006 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6 straipsnio 1 dalį,
kadangi:
(1)
2003 m. rugpjūčio 29 d. Komisijos reglamento (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo (2) 3 straipsnio 3 dalyje numatyta, kad Komisija paskelbia pagalbos už perdirbimui skirtus pomidorus sumą ne vėliau kaip iki sausio 31 d.
(2)
Bendrijos valstybėms narėms, buvusioms jos sudėtyje iki 2004 m. balandžio 30 d., pomidorų perdirbimo Bendrijos ir nacionalinių garantuojamųjų ribų laikymosi kontrolė, minima Reglamento (EB) Nr. 2201/96 5 straipsnio 1 dalyje, yra atliekama, remiantis paskutiniųjų trejų prekybos metų, apie kuriuos turimi galutiniai visų susijusių valstybių narių duomenys, suteiktos pagalbos dydžiu.
(3)
2004 m. gegužės 1 d. į Europos Sąjungą įstojusioms valstybėms narėms pomidorų perdirbimo Bendrijos ir nacionalinių garantuojamųjų ribų laikymosi kontrolė yra atliekama, remiantis kiekiais, kuriems buvo pateiktos pagalbos paraiškos 2004-2005 prekybos metams, laikantis 2004 m. kovo 5 d. Reglamento (EB) Nr. 416/2004, nustatančio pereinamojo laikotarpio priemones, susijusias su Tarybos reglamento (EB) Nr. 2201/96 ir Reglamento (EB) 1535/2003 taikymu dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo į Europos Sąjungą (3), 4 straipsnio.
(4)
Pagal pagalbos schemą perdirbtų pomidorų kiekis, į kurį reikia atsižvelgti atliekant Bendrijos ir nacionalinių garantuojamųjų ribų laikymosi kontrolę yra 128 640 tonų didesnis už Bendrijos garantuojamąją ribą. Pagalbos dydis perdirbimui skirtiems pomidorams 2005-2006 prekybos metams, valstybėms narėms, viršijusioms nustatytą perdirbimo ribą turi būti perskaičiuotas, atsižvelgiant į Reglamento (EB) Nr. 2201/96 4 straipsnio 2 dalyje nustatytą lygį, laikantis minėto reglamento 5 straipsnio 2 ir 4 dalių, ir Reglamento (EB) Nr. 416/2004 3 straipsnio 2 dalį.
(5)
Šiame reglamente numatytos priemonės atitinka Iš vaisių ir daržovių pagamintų produktų valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
2005-2006 prekybos metams pagal Reglamento (EB) Nr. 2201/96 2 straipsnį pagalbos už pomidorus suma yra:
a)
Graikijoje, Prancūzijoje, Portugalijoje, Italijoje, Čekijos Respublikoje, Kipre, Vengrijoje, Maltoje, Lenkijoje ir Slovakijoje 34,50 EUR už toną;
b)
Ispanijoje:
i)
34,50 EUR už toną perdirbimui į sveikus nuluptus pomidorus skirtų pomidorų;
ii)
31,29 EUR už toną kitokiam perdirbimui skirtų pomidorų.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 31 d.